12. இலக்கணையார் இலம்பகம் 13. முத்தியிலம்பகம். கடவுள் துணை சமண முனிவர்கள் இயற்றிய நாலடியார் உரை: களத்தூர் வேதகிரி முதலியார் சென்னை முகவுரை நாலடியார் என்பதற்கு நான்கு அடிகளையுடைய வெண்பாவாலாகிய நூல் என்பது பொருள். ஈரடிகளையுடைய குறள் வெண்பாக்கள், திருக்குறளை உணர்த்தியவாறு போல, நாலடிகளையுடைய வெண்பாக்கள் இந்நூலை உணர்த்தி நின்றது. (இப்பெயர்க் காரணத்தாலும் திருக்குறளோடு இதற்கு ஒற்றுமை தோன்றுமாறு காண்க.) நாலடி - பண்புத்தொகைப் புறத்துப் பிறந்த அன்மொழி்த்தொகைக் காரணப்பெயர்; நான்காகிய அடிகளையுடையது என விரியும்; இது வெண்பாவை உணர்த்திற்று, அவ்வெண்பா தன்னாலாகிய நூலுக்குக் கருவியாகுபெயர். 'நாலடி' என்பது இங்கு நாலடிகளையுடைய பிற பாக்களைக் குறியாமற் சிறப்புப்பற்றி வெண்பாவையே குறித்து நின்றது. சிறப்பாவது-வெண்பாக்களுள், "அந்தணர் சாதிப்பா" என முதன்மையாக எடுத்தோதப்பட்டமையும், நீதி நூல்களில் மிகுதியும் பயின்றுவருந் தன்மையும், திருக்குறளுக்கு இரண்டாவதாக எண்ணப்படும் பெருமையு முதலாயின என்க. நாலடி என்பது பொதுப்படக் கூறினமையால் இதனுட் பயின்றுள்ள நேரிசை, இ்ன்னிசை வெண்பாக்களைக் கொள்க. "நாலடியார்" என்பதில் 'ஆர்' விகுதி "திருக்கோவையார், "திருவுந்தியார்," "திருக்களிற்றுபடியார்," "சிவஞான சித்தியார்," என்பவற்றிற்போல உயர்வு குறிக்கவந்தது. நாலடி வெண்பாக்களை உடைமையேயன்றி, வையை நதியில் விடப்படட ஏடுகளுள் இந்நானூறு பாடல்களும், நீர்நிலைக்குமேல் நாலடி உயரம் நின்றன என்னுங் காரணம்பற்றியும், "நாலடியார்" என்னும் பெயர் இந்நூலுக்கு வந்ததெனவுங் கூறுவர். இது சாதாரணமாய் நாலடி நானூறு எனவும், வேளாண் வேதம் எனவும் வழங்கும்.